**Բենեդիկտյան միաբանություն** (լատին․՝ Ordo Sancti Benedicti, O.S.B.՝ *Սուրբ Բենեդիկտի միաբանություն*), կաթոլիկ վանական միաբանություն՝ հիմնադրված 6-րդ դարում Բենեդիկտ Նուրսիացու կողմից։

Պատմություն
-----------

Բենեդիկտ Նուրսիացու վախճանից հետո նրա կողմից հիմնադրված Մոնտեքասսինոյի վանքը երկար չգոյատևեց. մոտ 580-ական թվականների այն ավերվեց Լանգոբարդների կողմից։ Այս վանքի վանականները Հռոմի պապ Գրիգոր I Մեծի աջակցությամբ տարածվեցին ողջ Եվրոպայում և նպաստեցին Բենեդիկտ Նուրսիացու գաղափարների ու վանական կանոնադրության տարածմանը։ Կարճ ժամանակում Անգլիայում, Ֆրանկների թագավորությունում և Արևմտյան Եվրոպայի, իսկ 11-րդ դարից սկսած նաև Արևելյան Եվրոպայի երկրներում հիմնադրվեցին բազմաթիվ բենեդիկտյան վանքեր։ Բենեդիկտյան միաբանության այդ ժամանակաշրջանի հայտնի գործիչներից էին Օգոստինոս Քենթրբերցին, Վիլլիբրորդը, Ադալբերտ Փարիզցին։

Բենեդիկտյան վանականներն աղոթքի պահին
10-11-րդ դարերում Բենեդիկտյան միաբանությունից առանձնացան Կամալդուլյան և Ցիստերցյան միաբանությունները, որը նպաստեց Բենեդիկտյան միաբանության դիրքերի թուլացմանը։ Իսկ 13-րդ դարում Հռոմի Կաթոլիկ Եկեղեցում առաջացան և սկսեցին արագ տարածվել Դոմինիկյան և Ֆրանցիսկյան միաբանությունները, որոնք խախտեցին Բենեդիկտյան միաբանության գերակշիռ դերը կաթոլիկ աշխարհում և մրցակցության մեջ մտան նրա հետ։ Այս հանգամանքը նպաստեց Բենեդիկտյան միաբանության անկմանը, որն ավելի սրվեց Ռեֆորմացիայի ժամանակաշրջանում։

19-րդ դարում սկսվեց Բենեդիկտյան միաբանության վերածնունդը, որը շարունակվեց նաև 20-րդ դարում։ Միաբանության վերածննդին մեծապես նպաստեց վանականների կողմից միջնադարյան գրականության, երաժշտության, արվեստի ասպարեզում կատարված արժեքավոր ուսումնասիրությունները, ինչպես նաև քարոզչական գործունեությունն Աֆրիկայի և Ասիայի երկրներում։

Կառուցվածք
----------

1893 թվականին Հռոմի պապ Լևոն XIII-ի կողմից բոլոր բենեդիկտյան վանքերը և կոնգեգացիաները միավորվեցին Բենեդիկտյան համադաշնության մեջ, որի ղեկավար մարմնի նստավայրը գտնվում է Հռոմի Սանտ Անսելմո ալ Ավենտինո վանքում։ Համադաշնությունը ղեկավարվում է Աբբա-պրիմասի կողմից, որն ընտրվում է ութ տարի ժամկետով։ 2016 թվականի տվյալներով Բենեդիկտյան միաբանությունն ունի 354 վանք և 6.970 վանականներ, որոնցից 3.677-ն ունեն քահանայական ձեռնադրություն։

Սանտ Անսելմո ալ Ավենտինո վանքին կից գործում է բենեդիկտյան աստվածաբանական քոլեջ և համալսարան։

Ականավոր ներկայացուցիչներ
-------------------------

* Օգոստինոս Քենթրբերցի (534-604)
* Գրիգոր I Մեծ (540-604)
* Վիլլիբրորդ (658-739)
* Բեդա Պատվելի (672-735)
* Ալկուին (735-804)
* Ադալբերտ Փարիզցի (955-997)
* Պետր Դամիանի (1007-1072)
* Անսելմ Քենթրբերցի (1033-1109)

Ծանոթագրություններ
------------------

1. ↑  Order of Saint Benedict, Statistics
2. ↑  Սուրբ Անսելմո քոլեջի և համալսարանի պաշտոնական կայքէջ

Գրականություն
-------------

* Mariano Dell’Omo: *Storia del monachesimo occidentale dal medioevo all’età contemporanea. Il carisma di san Benedetto tra VI e XX secolo*. Jaca Book, Milano 2011. ISBN 978-88-16-30493-2.
* Peter Dinzelbacher, James Lester Hogg (Hrsg.): *Kulturgeschichte der christlichen Orden in Einzeldarstellungen*. Alfred Kröner Verlag, Stuttgart 1997. ISBN 3-520-45001-1.
* Karl Suso Frank: *Geschichte des christlichen Mönchtums*. Wissenschaftliche Buchgesellschaft, Darmstadt, 6. ergänzte Aufl. 2010. ISBN 978-3-89678-687-6. Darin das Kapitel *Die Vorherrschaft der Regel Benedikts*, S. 51–65.
* Tino Licht: *Die ältesten Zeugnisse zu Benedikt und dem benediktinischen Mönchtum*. In: *Erbe und Auftrag*, Jg. 89 (2013), S. 434–441.
* Christian Schütz, Philippa Rath (Hrsg.): *Der Benediktinerorden. Gott suchen in Gebet und Arbeit*. Matthias-Grünewald-Verlag, Ostfildern, 4. aktualisierte Neuauflage 2009. ISBN 978-3-8367-0506-6.

Արտաքին հղումներ
----------------

* Բենեդիկտյան միաբանության պաշտոնական կայքէջ(անգլ.)

|  |  |  |  |  |  |  |  |
| --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Բառարաններ և հանրագիտարաններ | Բրիտանիկա (11-րդ) · Բրիտանիկա · Բրոքհաուսի և Եփրոնի · Բրոքհաուսի և Եփրոնի փոքր · Կրուգոսվետ · Մեծ նորվեգական · Մեծ սովետական (1 հրտ.) · Շվեյցարական կենսագրական · Ռիմանի երաժշտական · Ուղղափառ · Ուղղափառ աստվածաբանական · Catholic (1907—13) · Catholic (1997—…) · Treccani · Universalis |
|  |
| 

|  Չափորոշչային վերահսկողություն |
| --- |
|  |
| BNF: 11881773q · GND: 25880-5 · ISNI: 000000012169277X · LCCN: n81012408 · NDL: 01024647 · NKC: ko2002148856, ph114135 · LIBRIS: 264192 · SUDOC: 026601303 · VIAF: 247149196253174790123 · WorldCat VIAF: 247149196253174790123 |

 |

 |